Vier dood in Parys-ontploffingDie toneel van die gasontploffing in Parys, Frankryk (12 Januarie 2019). (Foto: Matthieu Croissandeau via AP) Vier mense is dood, onder wie twee brandbestryders, nadat ŉ groot gasontploffing Saterdagoggend by ŉ bakkery in die sentrale gedeelte van Parys, Frankryk, plaasgevind het. Christophe Castaner, Frankryk se minister van binnelandse sake, het die sterftes aan verslaggewers op die toneel bevestig. Nog 47 mense is beseer, van wie tien in ŉ kritieke toestand is. Hy het hulde gebring aan die twee brandbestryders wat gesterf het. Een van hulle was langer as twee uur onder puin vasgekeer. Maroela Media het vroeër berig die ontploffing het omstreeks 09:00 (plaaslike tyd) gebeur by die bakkery op die hoek van die strate Saint-Cecile en Rue de Trevise, vermoedelik weens ŉ gaslekkasie. Die ontploffing het omliggende geboue beskadig, voertuie verwoes en die vensters van nabygeleë geboue laat bars. Remy Heitz, aanklaer in Parys, sê brandbestryders was reeds op die toneel om ŉ gaslekkasie te ondersoek toe die ontploffing plaasgevind het. ŉ Ondersoek sal gedoen word om presies vas te stel wat die gas laat ontplof het, maar owerhede is oortuig dat dit ŉ ongeluk was. ŉ Ooggetuie het vertel hy het die oggend gesien hoe brandbestryders die bakkery binnegaan, maar het gedink dit is waarskynlik net ŉ vals alarm. Pedro Goncalves, wat by die Hotel Mercure oorkant die bakkery werk, sê ongeveer ŉ uur later het die ontploffing deur die omliggende strate geruk. ŉ Reddingshelikopter staan gereed om beseerdes na hospitale te neem. (Foto: Thibault Camus/AP) “Ek het net skielik ŉ massiewe ontploffing gehoor en ŉ lugdrukking met baie swart rook en glas het my getref. Ek kon net betyds daarin slaag om plat te val en my kop te bedek.” Goncalves sê hy het gevoel hoe goed, vermoedelik stukke glas, op hom val. Hy het agterna snywonde aan sy kop en bloedmerke op sy hemp en trui gehad. “Dankie tog, ek is oukei,” het hy gesê en bygevoeg hy het ná die ontploffing ŉ fluitgeluid in sy ore gehoor. Hy het daarna net na die uitgang gehardloop om te kyk of hotelgaste seergekry het. Volgens Goncalves is die hotel deur die ontploffing “vernietig”. Anne Hidalgo, burgemeester van Parys, was ook op die toneel en het haar medelye met die slagoffers en hul naasbestaandes betuig.